Attent mill-mara żienja Ibni, ħares kliemi, u żomm ġo fik il-kmandamenti tiegħi. Ħares il-kmandamenti tiegħi u jkollok il-ħajja, għożż tagħlimi bħal ħabbet għajnek. Orbothom ma' subgħajk, iktibhom fuq qalbek. Lill-għerf għidlu: "Inti ħija", u lid-dehen sejjaħlu ħabib tal-qalb, biex huma jħarsuk mill-mara żienja, mill-mara barranija li ssaħħar bi kliemha. Kont qiegħed fit-tieqa ta' dari, inħares mill-grada tat-tieqa, u rajt fost il-boloh, ilmaħt fost iċ-ċkejknin, żagħżugħ bla moħħ, għaddej mit-triq ħdejn il-kantuniera ta' darha, miexi lejn in-naħa tad-dar tagħha, filgħaxija, fi tmiem il-jum, xħin kien dieħel il-lejl u joktor id-dlam. U ħarġet mara tiltaqa' miegħu, liebsa ta' żienja, qalbha kollha qerq. Kollha storbju u bla sabar; m'għandhomx kwiet f'darha riġlejha; issa fit-triq, issa fil-pjazez, f'kull rokna ssibha tistenna. Qabditu u bisitu, u bil-wiċċ tost kollu qaltlu: "Kelli noffri sagrifiċċju tas-sliem , u llum raddejt il-wegħdiet tiegħi; għalhekk ħriġt niltaqa' miegħek, ħriġt infittxek, u issa sibtek. Frixt l-għata fuq is-sodda tiegħi, lożor tal-kulur b'ħajt tal-Eġittu; fewwaħt soddti bil-mirra, u friexi bis-sabbâra u l-kannella. Ejja, ħa niskru bl-għaxqa tal-imħabba, nitpaxxew bl-imħabba sa filgħodu. Żewġi mhux qiegħed id-dar, telaq għal vjaġġ fil-bogħod; ħa miegħu borża bil-flus; ma jiġix id-dar qabel il-qamar mimli." Bi kliemha qarrieqi ħajritu, bil-kliem ħelu tagħha waqqgħetu. Iblah li hu, mar warajha, bħal gendus sejjer għall-qatla, bħal ċerv marbut rabta sewwa, sakemm vleġġa tinfidlu fwiedu; bħal għasfur jittajjar lejn ix-xibka, bla ma jaf li hemm ħajtu fin-nofs. Għalhekk, issa, ibni, isma' minni, agħti widen għal kliem fommi. Tħallix qalbek titħajjar minn imġibitha, tilwix lejn triqatha; għax ħafna huma li rebħet u waqqgħet, bla għadd dawk li hi qatlet. Triq lejn qiegħ l-art hi darha, tieħdok lejn għamajjar il-mewt.